Gedagte vir die dag: God is liefdeFoto: Annelize Brits Toe sê Dawid vir Natan: “Ek het gesondig teen die Here.” En Natan sê vir hom: “Die Here het jou sonde vergewe: jy sal nie nou sterwe nie.” (2 Samuel 12:13) Iemand in ’n gesagsposisie het nie kwytskelding vir sonde nie. Daar is geen spesiale lisensie om onreg te pleeg omdat jy ’n gesagsfiguur is nie. Die persoon moet self ook gesag kan aanvaar en besef dat hy of sy aan ’n Hoër Gesag verantwoording sal moet doen. Dawid se oë gaan oop. Anders as Saul wat net die gevolge van sy dade gevrees het en nie berou getoon het oor wat hy aan God gedoen het nie, erken Dawid dat hy teen die Here sélf gesondig het en nié teen mense nie. Die Here sien Dawid se hart. En sy vergifnis is volkome. Dikwels kan die nadraai van sonde nie uitgewis word nie. Hulle is sigbaar daar. ’n Gebroke liggaam as gevolg van dwelm misbruik. ’n Uitmekaargeskeurde gesin as gevolg van huweliksontrou. Afdanking ná oneerlikheid by die werk. Maar uit die gebrokenheid en berou skep die Here iets nuuts. Hy gee ’n nuwe toekoms aan dié wat hulle voor Hom verootmoedig. Dawid se fokus skuif weg van homself. Die Bybel sê: Daarna het Dawid sy vrou Batseba getroos. Uit die hartseer kom ’n nuwe toegeneentheid en warmte – en ware onselfsugtige liefde. Die Here wil sy kinders seën. Hy skenk aan Dawid en Batseba ’n seun: Salomo. In 2 Samuel 12:24-25 lees ons: Die Here het hom [Salomo] liefgehad en het hom deur die profeet Natan Jedidja laat noem, wat beteken: “die Here het hom lief.” Here, dankie dat Ú liefde is. Amen